b'\n_START_ARTICLE_\nTrakija (rimska provinca)\n_START_SECTION_\nObdobje principata\n_START_PARAGRAPH_\nTra\xc4\x8dansko Odri\xc5\xa1ko kraljestvo je okoli leta 20 pr. n. \xc5\xa1t. postalo od Rima odvisna dr\xc5\xbeava, medtem ko so gr\xc5\xa1ke mestne dr\xc5\xbeave ob \xc4\x8crnem morju pri\xc5\xa1le pod neposredno rimsko oblast, najprej kot zavezni\xc5\xa1ka mesta z notranjo avtonomijo (civitates foederatae). Po smrti tra\xc4\x8danskega kralja Remetalka III. leta 46 in neuspe\xc5\xa1nemu uporu proti Rimu je bilo kraljestvo priklju\xc4\x8deno k Rimskemu cesarstvu kot provinca Trakija._NEWLINE_Nova provinca je poleg nekdanjega Odri\xc5\xa1kega kraljestva obsegala tudi  severovzhodne dele province Makedonija in otoke Tasos, Samotraka in Imbros v Egejskem morju. Na severu je mejila na provinco Spodnjo Mezijo. Meja z njo je na za\xc4\x8detku potekala severno od  gorovja Haemus (Stara planina ali Balkan), tako da sta v provinco spadali tudi mesti Nicopolis ad Istrum in Marcianopolis (sedanja Devnja v  Bolgariji), proti koncu 2. stoletja pa se je meja pomaknila proti jugu na gorovje  Haemus. Trakijski Herson (sedanji polotok Galipoli) je bil izklju\xc4\x8den iz guvernerjeve pristojnosti in je postal del cesarjevih osebnih  posesti. Prvo upravno sredi\xc5\xa1\xc4\x8de province je bila Perintska Herakleja (sedanji Marmara Ere\xc4\x9flisi v Tur\xc4\x8diji)._NEWLINE_Trakija je bila cesarska provinca, ki jo je na za\xc4\x8detku upravljal prokurator, po letu 107 ali 109 pa cesarjev  legat (legatus Augusti pro praetore). Notranji ustroj starega tra\xc4\x8danskega kraljestva se je kljub temu ohranil in se je samo delno zamenjal z rimskimi institucijami. "Generalstva" (gr\xc5\xa1ko: strategiai), ki so temeljila na starih plemenskih osnovah in so jih vodili "generali" (gr\xc5\xa1ko: strategos), so se obdr\xc5\xbeala kot glavne upravne enote, medtem ko so se vasi zdru\xc5\xbeevale v va\xc5\xa1ka poglavarstva (gr\xc5\xa1ko: k\xc5\x8dmarchiai)  ali so bile podrejene bli\xc5\xbenjim mestom.  Rimski koloniji Claudia Aprensis in Flavia Pacis Deueltensium in ve\xc4\x8d gr\xc5\xa1kih mest, med njimi je nekatera ustanovil Trajan,  so bili izlo\xc4\x8deni iz province. Sredi 1. stoletja je bilo v provinci okoli petdeset strategiai, s \xc5\xa1iritvijo mest in njim pripadajo\xc4\x8dega ozemlja pa se je njihovo \xc5\xa1tevilo postopoma zmanj\xc5\xa1alo. Na za\xc4\x8detku 2. stoletja je njihovo \xc5\xa1tevilo padlo na \xc5\xa1tirinajst, okoli leta 136 pa so jih kot uradne upravne enote povsem razpustili._NEWLINE_Trakija je bila notranja provinca, dale\xc4\x8d od meja cesarstva, zato je bila mirna in cveto\xc4\x8da vse do krize tretjega stoletja, ko so jo za\xc4\x8deli stalno napadati Goti z druge strani  Donave. Med vojnimi pohodi proti Gotom je bil v bitki pri Abritu junija 251 ubit rimski cesar Decij. Trakija je \xc5\xa1e posebno trpela med gotskimi plenilskimi pohodi z morja v letih 268-270 in \xc5\xa1ele leta 271 je cesarju Avrelijanu uspelo za nekaj \xc4\x8dasa zagotoviti mir v balkanskih provincah.\n_START_SECTION_\nPozna antika\n_START_PARAGRAPH_\nMed Dioklecijanovimi upravnimi reformami je bilo tra\xc4\x8dansko ozemlje razdeljeno na \xc5\xa1tiri manj\xc5\xa1e province: Trakijo, Hemimont, Rodope in Evropo.  Nova provinca Trakija je obsegala severozahodni del prej\xc5\xa1nje province, se pravi gornjo dolino reke Hebrus med Staro planino in Rodopi, vklju\xc4\x8dno z mestom Filipopolis, ki je na za\xc4\x8detku 3. stoletja postal glavno mesto province. Upravljal jo je guverner ranga consularis. \xc5\xa0tiri tra\xc4\x8danske province so skupaj dvema provincama Spodnje Mezije tvorile diocezo Trakijo, ki je spadala v prefekturo Vzhod. Voja\xc5\xa1ko je bila cela regija pod poveljstvom magista militum Trakije (magister militum per Thracias).'